次韻趙叔問侍郎送曾吉甫學士按刑淛右篇末見及之作
作者：汪藻
朝代：宋

paragraphs: 我老不足惜，餘年苦匆匆。
願爲名山遊，何必問所終。
一艤若溪櫂，星杓幾回東。
長年秋雨邊，醉卧聽船蓬。
故人幸弭節，相見宿昔同。
酒酣說經過，授我書一通。
云自天末至，諸賢盛游從。
臨分出新詩，句法何舂容。
凜若臨大敵，誰能觸其鋒。
攜持數千里，不愧行橐空。
篇末亦及予，依依古人風。
讀罷百憂失，衰顔爲成童。
歸來北窗下，自寫團扇中。
君方著繡衣，行佩金印重。
朱絃付君賞，寧循牙曠聰。
我病擁僧衲，深慚服非衷。
還觀了無取，此意何當蒙。
心知坡陀卑，難並衡霍崇。
尚喜盛山卷，兼收醉吟翁。
他年定撫掌，秋蛇間雲鴻。